**道格拉斯·德·希渣**（愛爾蘭蓋爾文：**Dubhghlas de hÍde**，IPA: /ˈduɣläs də hiːdʑə/；英文：**Douglas Hyde**；1860年1月17號—1949年7月12號）係愛爾蘭學者，「蓋爾文同盟」嘅創辦人，愛爾蘭共和國嘅第一任總統。

生平
--

道格拉斯·德·希渣1860年喺聖哥曼森林郡（Ros Comáin）棕花堡市（An Caisleán Riabhach）出世。老頭係愛爾蘭聖公會嘅一個首席神父。受到周圍嘅朋友嘅影響，佢後生嗰陣時，已經開始對愛爾蘭嘅本土語言——愛爾蘭蓋爾文產生咗濃厚嘅興趣。希渣讀完中學之後頂住屋企人嘅壓力，無做神職人員，而係去咗都柏林嘅三一學院求學，成為一名學者，重學識埋法文、德文、拉丁文、希臘文同埋希伯來文。

1880年左右，道格拉斯·德·希渣加入咗「愛爾蘭語言保育會」（Society for the Preservation of the Irish Language）。1879到1884年間，希渣用「快樂小樹枝」（An Craoibhín Aoibhinn）呢個筆名發表咗超過100篇作品。1892年，希渣幫手創辦咗《蓋爾文期刊》（愛爾蘭蓋爾文：*Irisleabhar na Gaedhilge*；英文：*The Gaelic Journal*），並且喺同一年11月發表咗《愛爾蘭民族去盎格魯化嘅必要性》（*The necessity for de-anglicising the Irish nation*）宣言，提倡愛爾蘭人恢復愛爾蘭嘅語言、文學以至服裝傳統。

1893年，道格拉斯·德·希渣發起成立咗「蓋爾文同盟」（愛爾蘭蓋爾文：Conradh na Gaeilge；英文：the Gaelic League），推動愛爾蘭文化、音樂、舞蹈同語言等等嘅保育同傳承。愛爾蘭獨立運動嘅好多領袖人物，包括派崔克·皮亞士、德維利拉、米高·哥連斯等等，都係參加咗蓋爾文同盟嘅活動之後先至投身愛爾蘭獨立運動嘅。但係，希渣自己反而唔滿意文化運動嘅政治化，並且喺1915年辭咗同盟主席呢個職務。

1902年，道格拉斯·德·希渣接受蓋爾運動協會邀請，擔任保護人。

1925年2月，道格拉斯·德·希渣喺一場補選裡面當選愛爾蘭自由邦上議員。但係好景不長。1925年11月，希渣參與競逐上議院全國直選議席，由於係新教徒並且支持離婚權而遭到天主教組織「天主教真理會」[*暫譯*]（Catholic Truth Society）猛烈抨擊，最終落選。之後希渣去咗都柏林大學學院（今日嘅愛爾蘭國立大學都柏林分校）教愛爾蘭蓋爾文，佢嘅學生之一係後來先後成為檢察總長同埋總統嘅卡華·奧達利（Cearbhall Ó Dálaigh）。

1992年推出嘅C系列愛爾蘭鎊50鎊銀紙上面有道格拉斯·希渣個頭像。
1938年，時任總理德維利拉退休，道格拉斯·德·希渣再被人委任咗做上議員。無幾耐之後，佢就喺愛爾蘭統一黨（Fine Gael）嘅倡議之下，被各個黨派聯合推舉為愛爾蘭改制為共和國之後嘅第一任總統。原因有：

* 時任總理德維利拉同反對黨黨領連恩·麥哥士基亞都好崇拜希渣，並且都想幫佢報1925年落選嘅一箭之仇；
* 由於1937年新憲法無講明英國國王係唔係重係愛爾蘭嘅國家元首，各派都希望由一位各派都尊敬嘅領袖來擔任總統；
* 喺草擬緊1937年憲法嘅時候，有輿論擔心共和國總統會淪為又一個獨裁者，所以各派希望權慾唔熏心嘅希渣來安定人心，並且證明總統唔會獨裁；
* 各派都想用呢種方式感謝希渣同「蓋爾文同盟」對愛爾蘭蓋爾文復興嘅貢獻；
* 各派想通過推舉一位唔係天主教徒嘅總統，來證明愛爾蘭共和國政教分離。

1938年6月26日，道格拉斯·德·希渣正式就任愛爾蘭共和國第一任總統，並且搬入鳳凰公園嘅總統官邸（前自由邦總督官邸）。雖然憲法規定總統可以用英文宣誓，但係希渣堅持用愛爾蘭蓋爾文宣誓。佢宣誓嘅錄音，宜家已經成為愛爾蘭蓋爾文聖哥曼森林方言僅有嘅幾段錄音之一。

雖然道格拉斯·德·希渣名義上係總統，但係由於缺乏政治經驗，佢喺好多問題上面都好依賴唔同助手嘅意見。最經常向希渣提供意見嘅係佢個助手，米高·麥登菲（Michael McDunphy）。

1938年11月13日，道格拉斯·德·希渣去達利山公園球場（Páirc Cnocán Uí Dhálaigh）睇咗一場愛爾蘭對波蘭嘅足球友誼賽。蓋爾運動協會稍後發出聲明，認為希渣違反咗蓋爾運動協會「唔准參與外國運動」嘅規定，宣佈唔再畀佢擔任協會保護人。

道格拉斯・希渣喺都柏林聖柏德歷大教堂嘅紀念牌
由於健康原因，道格拉斯·德·希渣每日各個時候都要專門安排時間休息。1940年，希渣腦部大面積中風，所有人都以為佢可能大限將至，甚至連國葬計劃都已經準備好，但係佢就奇蹟咁生還咗，祇係從此以後都要坐輪椅。

雖然處處受限，但係道格拉斯·德·希渣喺任期內都做過幾次重大決定。1944年，總理德維利拉嘅政府毫無預警咁倒咗臺，道格拉斯·德·希渣身為總統，需要決定舉唔舉行大選。最後希渣決定舉行大選。最後德維利拉領導嘅共和黨成功奪取多數席位，組成少數政府。此外，希渣曾經兩次利用《愛爾蘭憲法》第26條賦予嘅總統權利，喺咨詢過國務委員會之後，要求最高法院對兩部法案進行合憲性審查，包括1940年《反國家罪法案》修正案（最高法院裁定唔違憲）同埋1942年《返學法案》（最高法院裁定第四章違憲）。希渣喺任期內嘅最後一次政治行動，係喺1945年5月3號召見德國大使愛德華·謙培（Eduard Hempel），對阿道夫·希特勒嘅自殺表示遺憾。呢次召見直到2005年先至曝光。

1945年6月25日，道格拉斯·德·希渣決定退休，唔提名自己參選愛爾蘭總統。由於健康日益惡化，希渣無搬返去自己喺聖哥曼森林郡嘅舊屋「Ratra」，而係搬咗入鳳凰公園嘅前總督秘書府邸。

道格拉斯·德·希渣喺1949年7月12號晚上10點過咗身，享年89歲。身為總統，希渣身後有權享受國葬，但係當時有一個問題：由於希渣係愛爾蘭聖公會教徒，所以佢嘅葬禮要喺一間聖公會教堂（都柏林嘅聖柏德歷大教堂）舉行，但係當時天主教會禁止教徒去任何非天主教教堂出席任何儀式。當時嘅內閣成員之一，天主教徒諾毅·伯郎（Noël Brown）祇能夠企喺教堂出面等遺體離開教堂；而當時已經成為影子總理嘅德維利拉都無出席，祇係派咗共和黨資深黨員亞斯堅·仇德斯（Erskine H. Childers）代為出席。國葬之後，希渣被人移送到佢度過童年嘅聖哥曼森林郡法國公園市（愛爾蘭蓋爾文：Dún Gar；英文：Frenchpark），喺佢太太露絲·希渣（Lucy C. Kurtz）、佢大女努拉（Nuala）、佢阿媽伊麗莎白同埋佢老頭亞瑟身邊長眠。

身後紀念
----

| 名稱 | 所在地 | 註釋 |
| --- | --- | --- |
| 希渣蓋爾文學校（Gaelscoil de hÍde） | 聖哥曼森林郡聖哥曼森林市（Ros Comáin, Co. Ros Comáin） | 2000年建校，目前大概120個學生喺度讀書。 |
| 希渣蓋爾文學校（Gaelscoil de hÍde） | 加列維郡大奧朗村（Órán Mór, Co. Gallimhe） | 1994年建立嘅全蓋爾文小學。 |
| 希渣蓋爾文學校（Gaelscoil de hÍde） | 柯奇郡平原人市（Mainistir Fhear Maí, Co. Chorcaí） | 目前全市唯一一座全蓋爾文學校，有332個小學生。 |
| 小樹枝書院（Coláiste an Chraoibhín） | 柯奇郡平原人市（Mainistir Fhear Maí, Co. Chorcaí） | 1987建立嘅中學，用道格拉斯·希渣個筆名「快樂小樹枝」做校名。目前有610個學生。校區俯瞰住希渣家族嘅祖屋。 |
| 希渣博物館（Hyde Museum） | 聖哥曼森林郡法國公園市（Dún Gar—Frenchpark, Co. Ros Comáin） | 以前係道格拉斯·希渣個老頭生前事奉嘅教堂，宜家改咗做博物館。 |
| 希渣書院（Coláiste de hÍde） | 南都柏林郡塔夫勒市（Tamhlacht, Co. Áth Cliath Theas） | 1993年建立嘅全蓋爾文中學。 |
| 希渣博士公園球場（Páirc de hÍde） | 聖哥曼森林郡聖哥曼森林市（Ros Comáin, Co. Ros Comáin） | 聖哥曼森林郡蓋爾運動協會嘅主場。容量達到30000人。1969年開放，之後舉行過好多場全國總決賽。 |
| 道格拉斯·德·希渣藝術館（Douglas Hyde Gallery） | 都柏林 | 位於都柏林大學三一學院。1978年開館，之後舉行過好多場當代藝術展覽。 |

參考
--

1. ↑  〈Dubhghlas de hÍde嘅發音〉. 原著喺2016年3月5號歸檔. 喺2013年8月13號搵到.
2. 1 2  〈Donnchadh Ó Corráin，《Douglas Hyde》，愛爾蘭國立大學柯奇分校出版社出版。〉. 原著喺2011年10月1號歸檔. 喺2013年3月22號搵到.
3. ↑  Georg Grote，《Torn Between Politics and Culture: the Gaelic League, 1893–1993》，德國Waxman出版社
4. ↑  〈Cormac Moore，《GAA vs Douglas Hyde》，哥連斯出版社〉. 原著喺2012年10月10號歸檔. 喺2013年3月25號搵到.
5. ↑  *Re Article 26 of the Constitution and the Offences Against the State (Amendment) Bill, 1940* [1940] IR 470.
6. ↑  *Re Article 26 of the Constitution and the School Attendance Bill, 1942* [1943] IR 334.
7. ↑  《*Hyde (and de Valera) offered condolences on Hitler's death*，《愛爾蘭獨立報》2005年12月31日

出面網頁
----

* 愛爾蘭「蓋爾電視臺」製作嘅關於道格拉斯·希渣嘅紀錄片

| * 睇
* 傾
* 改
愛爾蘭總統 · **Uachtaráin na hÉireann** |
| --- |
|  | **道格拉斯·德·希渣** ·  **桑·奧奇利** ·  **伊蒙·德維利拉** ·  **亞斯堅·仇德斯** ·  **卡華·奧達利** ·  **柏德歷·奧曉立理** ·  **瑪麗·羅便臣夫人** ·  **瑪麗·麥亞列斯夫人** ·  **米侯·奧希堅** |  |